Só lyk weer vir res van PaasnaweekArgieffoto (Foto: skeeze/Pixabay) Groot dele van die land sal van Sondag af koeler temperature beleef met donderbuie wat ook kan voorkom. Erge donderstorms met sterk winde en hael is Sondag oor die noordoostelike dele van die Noord-Kaap, die ver westelike dele van Noordwes en dele van die Vrystaat moontlik, het Hannelee Doubell, woordvoerder van die weerdiens, gesê. Volgens Doubell sal die storms gepaardgaan met wydverspreide donderbuie oor KwaZulu-Natal, die Vrystaat, Noordwes en die oostelike dele van die Noord-Kaap. Wydverspreide donderbuie kan ook voorkom oor die oostelike dele van die Oos-Kaap. Doubell het gesê dié weerstoestande is die gevolg van ŉ laedrukstelsel oor die verre westelike dele van Suid-Afrika. Die nat toestande sal na verwagting Maandag voortduur oor die sentrale provinsies sowel as swaar reën langs die kus tussen Oos-Londen en Durban. Ysreën kan moontlik van laat Sondagaand af oor die oostelike suidelike dele van Lesotho voorkom met ligte sneeuval wat op die hoër pieke van die Drakensberg moontlik is. Van die minimum‑ en maksimumtemperature wat vir Sondag verwag word: Pretoria: 14/24 met ŉ 60%‑kans vir buie en donderbuie Johannesburg: 13/22 met ŉ 60%‑kans vir buie en donderbuie Kaapstad: 15/22 met sonnige weer Bloemfontein: 12/19 met ŉ 60%‑kans vir buie en donderbuie Richardsbaai: 19/23 met ŉ 60%‑kans vir reën Oos-Londen: 15/20 met ŉ 60%‑kans vir reën Kimberley: 13/22 met ŉ 60%‑kans vir buie en donderbuie Polokwane: 14/25 met ŉ 30%‑kans vir buie en donderbuie Rustenburg: 13/26 met ŉ 60%‑kans vir buie en donderbuie Nelspruit: 17/25 met ŉ 60%‑kans vir buie en donderbuie Durban: 18/22 met ŉ 80%‑kans vir reën Port Elizabeth: 14/20 met ŉ 60%‑kans vir reën